บลจ.ทหารไทยชวนจัดทัพลงทุนทั่วโลก
บลจ.ทหารไทย ชวนจัดทัพลงทุนทั่วโลก ผ่าน “กองทุนโกลบอล เรียล รีเทิร์น” มีมืออาชีพระดับสากลดูแล
4 พ.ย. 2557

บลจ.ทหารไทย ชวนจัดทัพลงทุนทั่วโลก ผ่าน “กองทุนโกลบอล เรียล รีเทิร์น” มีมืออาชีพระดับสากลดูแล
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  (TMBAM) เปิดเผยว่า บริษัทฯ ได้เปิดเสนอขายกองทุนต่างประเทศน้องใหม่ชื่อกองทุนเปิดทหารไทย โกลบอล เรียล รีเทิร์น ซึ่งเป็นกองทุนผสมแบบไม่กำหนดสัดส่วนการลงทุนในหุ้น โดยจะนำเงินไปลงทุนในกองทุนหลักชื่อ GMO Global Real Return (UCITS) Fund ในหน่วยลงทุนชนิด Class A USD กำหนดเสนอขายครั้งแรก (IPO) ระหว่างวันที่ 3-14 พ.ย.2557 
ทั้งนี้บริษัทได้จัดโปรโมชั่นพิเศษช่วง IPO โดยทุกๆการลงทุน 500,000 บาท รับเงินลงทุนพิเศษในกองทุนเปิดทหารไทยธนบดี 1,000 บาทอนึ่ง กองทุนนี้เป็นการลงทุนในต่างประเทศจึงมีการป้องกันความเสี่ยงจากอัตราแลกเปลี่ยนเงินตราต่างประเทศตามดุลยพินิจผู้จัดการกองทุน โดยทั่วไปประมาณ 90% ของมูลค่าการลงทุนทั้งหมด
สำหรับกองทุนหลักมี GMO LLC. ซึ่งเป็นบริษัทจัดการลงทุนมืออาชีพที่มีชื่อเสียงระดับโลกเป็นผู้บริหารพอร์ตการลงทุน มีวัตถุประสงค์เพื่อสร้างผลตอบแทนให้สูงกว่าอัตราเงินเฟ้อเฉลี่ยของประเทศอุตสาหกรรมชั้นนำของโลก 7 ประเทศ  (OECD G7)  สินทรัพย์ที่ประกอบเป็นพอร์ตลงทุนมีความยืดหยุ่นสูง ครอบคลุมได้หลากหลายสินทรัพย์ อาทิ หุ้น ตราสารหนี้ ตราสารตลาดเงินอนุพันธ์ อัตราแลกเปลี่ยน และสินค้าโภคภัณฑ์ เช่น ทองคำ น้ำมัน สามารถกระจายการลงทุนไปได้ทั่วทุกภูมิภาคในโลก 
“สภาวะการลงทุนของประเทศไทยในช่วงที่ผ่านมามีความผันผวนค่อนข้างสูงจากปัจจัยเศรษฐกิจและการเมือง เราจึงนำเสนอทางเลือกใหม่ให้ผู้ลงทุนและอยากเชิญชวนให้ผู้ลงทุนร่วมกันกระจายความเสี่ยงทางการลงทุน จัดทัพกระจายการลงทุนไปทั่วโลก ซึ่งกองทุนหลักที่นำเสนอมีจุดเด่นที่สำคัญคือความสามารถของผู้จัดการกองทุนในการบริหารพอร์ตลงทุน การคัดสรรสินทรัพย์และกระจายความเสี่ยงและความยืดหยุ่นที่สูงผู้จัดการกองทุนสามารถในการปรับเปลี่ยนกลยุทธ์การลงทุนได้ตลอดเวลา”นายสมจินต์ กล่าว
อย่างไรก็ตามกองทุนมีการใช้ตราสารสัญญาซื้อขายล่วงหน้าและตราสารอนุพันธ์ในการบริหารกองทุน รวมถึงอาจมีความเสี่ยงของอัตราแลกเปลี่ยนในการลงทุนในสกุลเงินต่างๆ ในกรณีของลูกค้าส่วนบุคคลกองทุนนี้จึงเหมาะกับผู้ลงทุนที่มีความรู้ความเข้าใจด้านการเงินการลงทุนอย่างดี และควรมีระยะเวลาในการลงทุนที่ยาว มีเงินเย็นเพื่อการลงทุนที่มีมูลค่าสูงพอสมควร กำหนดมูลค่าขั้นต่ำของการลงทุนครั้งแรก 510,000 บาท
“ในกองทุนหลักนี้ยังได้รับความไว้วางใจในการเข้าลงทุนจากสถาบันมูลนิธิ องค์กรทั้งภาครัฐและเอกชนที่มีคุณภาพ มีชื่อเสียงในระดับสากล เช่น กองทุนหน่วยงานราชการ กองทุนบำนาญเอกชน กองทุนมหาวิทยาลัย มูลนิธิและสถาบันด้านวัฒนธรรมต่างๆด้วย”นายสมจินต์ กล่าว